Power får nu konkurrence af den anden store elektronikgigant i Danmark.

Redigeret af Kasper Frank – kasper@esm.dk

Sørby eSport, der nu får Elgiganten i ryggen, får nye muligheder for at udvikle sig med spændende og unikke tilbud til gamere i hele landet.

Stifter af Sørby eSport, Martin Bødker Fritzen, er begejstret for det nye samarbejde med Elgiganten.

”Et strategisk samarbejde med en partner som Elgiganten giver os muligheder for at skabe fuldstændig enestående gaming-oplevelser for vores medlemmer som ellers ikke havde været os muligt. Det er helt vildt det her,” siger Martin Bødker Fritzen, der grundlagde Sørby eSport i januar 2016.

Hos Sørby eSport er medlemmerne i centrum, og passionen opstår i krydsfeltet mellem kærlighed til mennesker og kærlighed til gaming.

”Vi er hjem for gamere fra hele Danmark. Vi tilbyder vores medlemmer træning, bootcamps, turneringer og i fællesskab tager vi ud til forskellige gaming events. Ligesom vi i Sørbyhallen selv afholder events som fx Elgiganten Cup i FIFA”, siger Martin Bødker Fritzen.

Bagved det hele ligger missionen om at bidrage til at hvert medlem og hver frivillig leder finder nye venner og udvikler sig i præcis den retning de ønsker det, samtidig med at de har det sjovt sammen.

”Elgigantens organisation og knowhow bidrager til en stærk udvikling af Sørby eSport som forening, hvor kvalitetsoplevelser for medlemmerne står centralt for al arbejde. Vi ønsker at konsolidere os på eSport-markedet og opbygge en bæredygtig forening, som også om to og tre år er hjem for gamere,” siger Martin Bødker Fritzen.

Kunne du være interesseret i at støtte Esportsmagasinet med 1 kr. pr. artikel, så vi kan tilknytte endnu en skribent? – Læs mere her.

Elgiganten: Store muligheder i e-sport

Roger Rasmussen, event-ansvarlig i Elgiganten, er også begejstret for den nye aftale med Sørby eSport.

”E-sport i Danmark er inde i en rivende og spændende udvikling, som vi gerne vil støtte op om i Elgiganten,” siger Roger Rasmussen.

Han fremhæver, at det er vigtigt for Elgiganten, at der i de projekter, der støttes, er en klar social profil.

”Vi støtter Sørby eSport, fordi de som del af en idrætsforening på bedste vis har formået at forene den fælles passion for gaming med det gode kammeratskab og sociale aktiviteter som bootcamps, turneringsture, træning og egne gennemførte events, som det frivillige danske foreningsliv er verdensmestre i,” siger Roger Rasmussen.

”Vi er overbeviste om, at e-sport går en stor fremtid i møde, og det er oplagt for Elgiganten at tage med på den rejse. Vi har knowhow og vi har fantastiske gaming-produkter, så for os handler det om at finde de helt rigtige partnere, der står for de sunde værdier i relation til gaming, som vi ønsker i Elgiganten,” siger Roger Rasmussen.

Kunne du være interesseret i at støtte Esportsmagasinet med 1 kr. pr. artikel, så vi kan tilknytte endnu en skribent? – Læs mere her.